
A ruhavásárlás objektív és szubjektív tényezői az egyetemisták körében

Napjainkban egyre szélesebb körben terjed el a tény, hogy a divatcikkek segítségével könnyebben fejezhetjük ki magunkat, a stílusunkat, a véleményünket. A ruhaneműk segítségével szavak nélkül is tudunk kommunikálni a minket körülvevő társadalommal. A kérdés csak az, mi a célunk vele? Miért vásároljuk épp az adott stílushoz tartozó ruhaneműt és mit szeretnénk elérni azzal, hogy pont az adott ruha viselésére van szükségünk. Vizsgálatom során a ruhavásárlás okait és a vásárlás közben létrejövő vagy már jelen lévő objektív és szubjektív preferenciák szerepét kutatom. Hipotéziseim szerint a fő ok a vásárlásra az aktuális és az ideális énkép közötti különbség csökkentése, a fő tényező a szűk referencia csoport véleménye és a cél a pozitív megerősítés és a kiteljesedés. A vizsgálat során egy mélyinterjús és egy CAWI módszerrel készült kérdőív került kitöltésre, előbbit különböző egyetemi karok egy fiú és egy lány hallgatói között, utóbbit az egyetemisták kollektív körében.
Az eredményekből kiderül, hogy az egyetemisták számára fontos tényező a vásárlás a mindennapi életben. Legtöbben évszakonként járnak el és leginkább bevásárló centerekben vásárolnak. Fontos szempontja a vásárlásnak a szocializáció és a vásárlás okozta pozitív élmény. Közösen próbálnak ruhákat, így azonnali visszacsatolást kapnak az adott ruhaneműről. Egyedül leginkább csak akkor mennek vásárolni, ha konkrét céllal rendelkeznek és nem szükséges a szűk közösség azonnali reakciója. Egy baráti vélemény meg is erősítheti az egyéneket a ruhavásárlásba, de több esetbe előfordult, hogy le is beszélték róla. A személyes válaszok alapján a barátok véleménye az egyik legfontosabb tényező a vásárlás folyamán, viszont a kérdőív alapján kiderült, hogy ez csak egy bizonyos rétegre igaz. Többeknek nem ez a legfontosabb szempont, hanem az ár. A szabad felhasználású költőpénz mennyiségének a növekedésével egyre fontosabbá válik a fogyasztók számára a ruha mögöttes tartalma és annak hatása a közösségre. A ruhavásárlásra, mint egy feladatként tekintenek az egyetemisták. Azaz nem elsősorban az önkifejezés a cél, hanem az adott ruhanemű pótlása. A ruhavásárlásuk fő célja nem az, hogy csökkentsék a szakadékok az ideális és az aktuális énkép között, mivel a válaszokból kiderül, hogy a ruhák stílusa inkább az aktuális énkép felé közelít, ha van eltérés a két énkép között.
A vásárlás egy közösségformáló szabadidős tevékenység az egyetemisták számára, amely során társaikkal szocializálódhatnak. Ha úgynevezett ”nem látható”, azaz nem a társaságban viselt ruhát vásárolják, úgy leginkább egyedül végzik a folyamatot, viszont ha alkalmi ruhaneműket vásárolnak, akkor mindenképp társaságban teszik. Ha pozitív a visszacsatolás, illetve olyan ruhaneműt vásárol az egyén, ami megfelel a funkciójának ( megfelelő anyag, szabás, minták, színek ) akkor az magabiztosságot és stabilitást ad a fogyasztó számára és ösztönzi őt a vásárlás megismétlésére. Jellemző az árérzékenység, de mindenki számára fontos a ruhaneműk által hordozott szimbolikus tartalom, így elmondható, a ruhaneműk túlnyúlnak a funkcionalitásukon.



